text: מגלשות הרים בטודנאו  מגלשות הרים הן אחת האטרקציות המשפחתיות החביבות עלי ביותר. בתוך מעין קרונית קטנה יכולים לשבת אדם או שניים (למשל, הורה וילד) ולגלוש על גבי מסילת ברזל מפותלת במדרון של  הר, בחיק הטבע ובדרך כלל גם עם נופים נהדרים. היתרון הגדול מבחינתי הוא האפשרות לשלוט על המהירות. אמנם הבן הגדול שלי מנסה לאתגר אותי לגלוש במהירות המקסימלית, אך עצם האפשרות להאט מעניקה לי תחושת שליטה וביטחון.  ביער השחור, בקרבת העיירה טודנאו (Todtnau) על גבי הר השנהורן (Hasenhorn) שמשמש בחורף כאתר סקי (לכן קוראים לאתר Hasenhorn Coaster או בגרמנית Hasenhorn Rodelbahn) -נמצאת מגלשות הרים הארוכה ביותר בגרמניה עם סיבובים וטלטולים לאורך כשלושה קילומטרים תמימים. אוויר ההרים קריר וצלול, הנוף המשקיף על העיירה הציורית טודנאו ירוק ופסטורלי, ואלמלא הייתי צורחת במלוא הגרון (בכל זאת, זו מגלשת הרים), השקט והשלווה היו מושלמים.  טיפ: לפני שאתם מתחילים לגלוש בירידה, ודאו שהגולש שלפניכם התרחק מספיק כדי שלא תצטרכו להאט בגללו.   (OSM data version: 2016-07-15T17:38:02Z) #mapsme